অপরাধ নিরূপণের জন্য প্রয়োজন হয় ফৌজদারি বা ক্রিমিনাল আদালতের (যেমনটি বতর্মানের আন্তর্জাতিক অপরাধ ট্রাইবুনাল), কিন্তু সুপ্রিম কোর্ট সে জাতীয় কোনো আদালত নয়। সুপ্রিম কোর্ট (হাইকোর্ট এবং আপিল বিভাগ) কেবল আইনগত বৈধতা এবং সংবিধি ও সংবিধানের ব্যাখ্যারviii বিষয়গুলোই নিরূপণ করতে পারে। যেমন: নাগরিকত্ব বাতিল আইনত বৈধ কি না এমন প্রশ্ন। কিন্তু, অত্যন্ত ব্যতিক্রমী কিছু পরিস্থিতি ছাড়া, কোনো তথ্যগত প্রশ্ন (question of fact), বিশেষত তা যদি ১৯৭১ সালে গোলাম আযমের অপরাধ নিরূপণের মতো কোনো প্রশ্ন হয়, তাহলে তা সুপ্রিম কোর্ট নিরূপণ করতে পারে না। এ জাতীয় কোনো তথ্যগত প্রশ্ন যদি নিরূপণের প্রয়োজন পড়ে, তাহলে সুপ্রিম কোর্ট বড়জোর কোনো নিম্ন আদালতকে নির্দেশ দিতে পারে সাক্ষী-সাবুদ-জবানবন্দী-জেরা-আলামত বিশ্লেষণের মাধ্যমে তা উদ্‌ঘাটন করতে, কিন্তু তাও কেবল সে-সব মামলার ক্ষেত্রে যেগুলোর উৎপত্তি নিম্ন আদালত থেকেix। অথবা, নীচের কোনো ফৌজদারি আদালত থেকে কারো অপরাধের বিষয়ে তথ্যগত নিষ্পত্তি এবং রায় হয়ে আসলে সুপ্রিম কোর্ট কেবল তার আইনগত প্রশ্নের বৈধতার দিকগুলো দেখতে পারে।